
Diahuebs 19 di mei, Gobierno di Aruba a organisa e prome 
encuentro cu hefenan di departamento pa loke ta trata Gabinete 
Wever-Croes Il. Esaki a wordo haci despues cu e presupuesto 
a wordo aproba y cu e puntonan di maneho a wordo determina 
hunto cu e presupuesto. E encuentro aki a conta cu un sala 
yen cu mas di 200 persona cu ta hefenan di departamento/ 
directornan di departamento di Gobierno. E personanan cu ta 
encarga cu presupuesto na cada departamento y esnan encarga 
cu maneho di personal tambe a wordo invita. Prome Minister 
Evelyn Wever-Croes a duna di conoce cu e presentacionnan 
tabata mas dirigi riba aspecto financiero, unda y con Aruba ta 
para awor. 


Dhr. Derrick Werleman: Departamento di Finansas 
Director di Departamento di Finansas a trece dilanti e 
importancia pa tur hefe di departamento sa cu Aruba no a sali 
di e crisis ainda y p'esey ainda no por bay bek na e nivelnan di 
presupuesto conoci hopi prome cu Covid. Nos tin cu bay bek 
na e nivelnan mas reduci. 


Omaira Lares: Departamento di Recurso Humano 

Director di Departamento di Recurso Humano a trece padilanti 
e retonan cu tin riba maneho di personal, con e proceso ta hinca 
den otro y con ta mehorando den cuadro di e landspakket. 
Tambe el a toca e tema di ziekteverzuim (AO) den gobierno cu 
ta 8.2% den e prome 4 lunanan aki. Sector priva ta poco menos 
cu 5%. “Nos no por hustifica e 8.2% cu ta asina mas halto den 
Gobierno y nos a splica hefennan di departamento con nan por 
yuda nos den esaki tambe”, Prome Minister a duna di conoce. 


Indra Zandaam: Landspakket 

Tabata tin un presentacion di señora Indra Zandaam tocante 
e Landspakket y con esaki ta hinca den otro pa tur hefe di 
departamento compronde con e proceduranan ta y con bo ta 
haci palabracion den un agenda y despues pa raporta con el a 
bay y con Gobierno ta den cumplimento cu tur cos. Tambe con 
e-Government ta bay yuda den tur e procesonan aki. 


E 


Marielle Meaux: Bureau Integriteit Aruba 
Finalmente nos tabata tin un presentacion di señora Meuax 
di Bureau Integriteit Aruba cu a duna e “integriteitskaart”, e 
mapa di integridad cu ta indica con ta bay yega na mehora 
integridad den departamentonan di Gobierno y kico hefenan di 
departamento por haci pa asina por crea mas conscientisacion. 


Minister di Finasa Xiomara Maduro 
Minister di Finansa a presenta e cuadro financiero pa aña 2022 
y a duna un bista riba con Aruba ta para awo financieramente. 

Prome Minister Evelyn Wever-Croes: 

Den su presentacion, prome Minister a splica cu na e momento 
aki Gobierno ta preparando Presupuesto 2023 cu mester ta 
cla e luna aki internamente door di Ministerraad pa Gobierno 
mande otro luna pa CFT pa e bin bek y bay Raad van Advies 
pa despues entreg'e na Parlamento dia prome di september. 
Prome Minister a expresa cu e trabou aki ta hibando su tempo 
debido cu e meta pa keda cla cu ne manera plania. 


“Mi mester bisa si cu e hefenan di departamento a keda contento 
cu e informacionnan ricibi apesar cu no ta tur cos ta bon noticia 
pero tur informacion a wordo comparti cu transparencia y esey 
ta un parti hopi positivo. 


Mi ta gradici tur e mas di 200 persona cu a mustra hopi interes 
pa participa na e encuentro aki. Mi a gradici e hefenan di 
departamento pasobra nan ta esunnan cu a lucha pa wanta 
Aruba riba pia. Sector publico durante pandemia a traha asina 
duro y ta nan hunto cu nan ekipo di empleadonan publico lo 
yuda pa hiba Aruba padilanti sakando nos di e pandemia", 
Prome Minister a expresa. 

MUCHANAN DI ANGLO KLEUTERSCHOOL 
A BISHITA MUSEO ARCHEOLOGICO 
NACIONAL DI ARUBA 


En conexion cu Dia Internacional di Museo 


Diaranson 18 di mei, tur museo di tur Pais ta celebra Dia 
Internacional di Museo. 

Riba e dia aki ta concientisa comunidad riba e importancia 
di museo y e retonan cu esakinan tin. Gobierno di Aruba a 
invita un klas di Anglo Kleuterschool pa bishita nos Museo 
Archeologico Nacional di Aruba (M.A.N.A.), pa asina for di un 
edad jong nan compronde e importancia di un museo. 


Minister President Evelyn Wever-Croes y Minister Xiomara 
Maduro tambe tabata presente y a presencia con e muchanan 
a disfruta di nan bishita na e museo y a siña hopi di nos historia. 
E muchanan a haya un recorido den MANA pa asina nan por 
a mira con nos antepasadonan tabata biba y kico tabata nan 
custumber. Tambe e muchanan a wak e video 'Rais di nos 
Pais' y haya un stempel pa asina conmemora nan bishita na 
MANA. 


HHH JuMl 


Minister di Cultura ta subraya cu ta hopi importante pa 
concientisa e importancia di un museo for di mucha. Pa 
asina nan siña di nos antepasadonan y tin e instrumentonan 
necesario pa yega na ideanan nobo pa nos tin un miho futuro. 

Continuacion MUCHANAN DI ANGLO KLEUTERSCHOOL A BISHITA MUSEO ARCHEOLOGICO.... 


Minister Xiomara Maduro ta gradici juffrouw Johaddis Jong, 
juffrouw Poppy Casiano y e stagieres Dayana Castellanos, 
Jennesee de Cuba y Angie Ramirez pa por a bin bishita 
MANA cu e muchanan. Tambe Minister di Cultura a gradici e 
director interino di MANA, sr. Pancho Geerman pa por a haci e 
bishita aki posibel. Un danki tambe na sra. Marguerita Wever, 
sra. Suzy Boekhoudt, sra. Karin Drost di MANA cu a sa di 
entretene e muchanan, splica nan y contanan storia di nos 
antepasadonan. Na final e muchanan a haya un 'kleurplaatje' 
di MANA pa bay pinta y un treat di parti di Gobierno di Aruba. 


Minister Xiomara Maduro a yama e personal di MANA pabien 
riba nan dia special. E personal di MANA a disfruta di e 
Dia Internacional di Museo hunto cu e muchanan di Anglo 
Kleuterschool. 

Minister Xiomara Maduro ta presenta: 


UN PROGRAMA SPECIAL NA TELEVISION 


“CERA CONOCI CU RCC- ARUBA" 


Un grupo di artista cu a representa Aruba den un Festival di 
Circo Internacional na Hungria y a gana premio 


Minister Xiomara Maduro ta presenta un programa special na 
television pa cera conoci cu e Grupo di artista Ritmo Cubano 
Aruba (RCC-Aruba). 


Esaki ta un grupo di acrobatistanan cu a representa Aruba na un 
competencia internacional di Circo 'Budapest Circus Festival' 
na Hungria, cu ta e di tres competencia internacional di Circo 
reconoci rond mundo. Na e Festival di Circo aki a participa 
circonan grandi y renombra di 29 pais, manera entre otro 
Rusia, Italia, Mexico, Spaña, Italia, Etiopia, Cuba y Ucraina. 


E grupo RCC-Aruba a participa pa prome bes na e Festival di 
Circo internacional aki y a sali na tercer luga y a gana e premio 
di brons. Ademas RCC-Aruba a gana e premio special. Esaki 
ta un premio cu ta wordo otorga na e grupo cu a gosa di mas 
admiracion di e publico. 


Minister di Cultura ta brinda e programa aki pa asina comunidad 
di Aruba por presencia e show unico cu e Grupo di RCC-Aruba 
a presenta cune y asina logra gana e premio. 


E programa 'Cera Conoci cu RCC-Aruba' lo pasa dialuna dia 
23 di mei na TeleAruba pa 7'or di anochi y diamars dia 24 di 
mei na Diario TV pa 8'or di anochi. 


Na nomber di Gobierno di Aruba y pueblo di Aruba, Minister 
Xiomara Madurota gradici RCC-Aruba pa etremendotrabounan 
cu nan ta haci pa representa Aruba internacionalmente y laga 
nomber di Aruba resona tambe den e mundo di Circo. 

Diadomingo 22 di mei po 7or di anochi atrabes di Diaro TV Canal 48 


'Casnan di Torto na Aruba' ta e documentario di Fundacion 
Herencia Historico di Aruba cu recientemente a wordo presenta. 
E documentario ta mustra con prome cu refineria Lago y Arend, 
tabata traha cas na Aruba. Un bunita documentario cu ta corda 
nos riba e creatividad, e forza y e resiliencia di e Pueblo di 
Aruba. 


Aruba a conoce pobresa grandi prome cu e refineria a 
establece su mes na nos Pais. Asina mes nos Pueblo a usa 
su creatividad pa hunto cu naturalesa traha nan cas. Den e 
construccion tabata usa material di naturalesa, manera klei, 
awa, yerba seco pa traha e torto, y palo di mata y cadushi pa 
e structura di e cas. Tabata tene debido cuenta tambe na ki 
momento ta corta mata pa haya e palonan y tabata situa e cas 


conforme e pasada di aire y posicion di solo. 


E trahamento di cas di torto tabata un trabou duro pa cual 
famia, bisiña y amigo tabata bin hunto pa forma e union cu ta 
crea e forsa necesario pa traha e cas. Di e manera aki di hopi 
tempran nos Pueblo tabata practica e union cu ta necesario 
pa logra bienestar y pa surpasa e retonan cu bida riba un isla 
chikito ta trece cune. 


Pa haci e informacion presenta mas accesibel na publico, 
Minister Maduro di Cultura ta invita comunidad pa sintonisa 
diadomingo awo 22 di mei pa 7 or di anochi atrabes di Diario 
TV Canal 48, caminda lo pasa e documentario aki un bes mas. 

MINISTER 


Dangui Odube: 


ARUBA TOURISM AUTHORITY A HACI 
ENTREGA DI CUENTA ANUAL 2021 DEN E 


Diaranzon merdia Minister di Turismo y Salud Publico sr. 
Dangui Oduber a reuni cu directora di Aruba Tourism Authority 
(ATA) Sra. Ronella Croes, hunto cu management y board di 
ATA. Presente tawata tey CFO sr. Van Drie, CMO sra. Luidens 
y CCO sra. Escalona di ATA y miembronan di board sr. Quant, 
sr. Najjar y sra. La Sorte. Durante e encuentro a entrega e 
cuenta anual di ATA pa afia 2021. E cuenta anual a wordo 
entrega dentro di e tempo stipula pa ley. 


Aña 2021 no tabata un aña facil pa Aruba, caminda pa varios 
luna Aruba a wordo afecta pa cifranan halto di covid19. No 
obstante e reto nan cu aña 2021 a trece cune pa nos turismo y 
economia, ATA tawata tin un resultado sublime, unda a registra 
un resultado neto di AFL. 24 miyon. Conforme e ley di ATA 
henter e resultado netto ta bai pa gobierno y sigur ta yuda cu e 
posicion financiero di Gobierno. 


TEMPO STIPULA 


Minister Oduber a splica di e strategia cu a wordo hiba den 
2021, esaki tawata uno dirigi pa e recuperacion di Aruba su 
turismo. Awe por conclui cu aña 2021 tawata un bon aña di 
recuperacion, unda e entradanan a yega casi e nivelnan cu a 
wordo proyecta pa ATA. 


Minister Dangui Oduber ta hopi contento, satisfecho y orguyoso 
di e trabounan cu ministerio di turismo y ATA a bin ta haciendo 
pa cu Aruba su turismo. Danki na e trabou di cada uno cu ta 
elabora na ATA, un danki na e management team y tambe e 
board pa tur e trabounan cu a wordo haci durante un aña dificil. 
No por lubida pa gradici tur partners den e sector di turismo. 
Danki na AAA, APA, AHATA, ATSA, Aruba Vacation Rental y 
tur otro partner di gobierno pa e resultado aki. 


Danki pa e bunita resultado cu a wordo presenta por medio di 
e cuenta anual 2021. 

PUBLIC PARTICIPATIO 


Diaranson 18 di mei 2022, a tuma luga un dialogo participativo 
organisa pa Ministerio di Asuntonan Economico, Comunicacion 


y Desaroyo Sostenibel. Un grupo grandi consistiendo di 
mas di 45 organisacionnan local y mas di 100 participante a 
forma parti di discurso publico, cu e meta di intercambia nan 
ideanan pa por logra yega na un economia circular. E grupo 
diverso a consisti di companianan semi-gubernamental, sector 
bancario y financiero, instancianan academico, gremionan y 
representantenan di comercio chikito y mediano (SME's). 


A cubri cuater topico esencial, entre otro; siguridad di 
cuminda; awa di bebe; energia; y infrastructura sostenibel 


(built environment). E participantenan a ser reparti den grupo 
pa asina cada uno comparti nan idea di con pa logra ta mas 
sostenibel encuanto e diferente temanan. 


Minister Wever ta anticipa cu for di e session aki lo ricibi 
feedback valioso cual lo ser analisa pa inclusion den su plan di 
"Circular Economy Action Plan", actualmente den produccion. 


Economia Circular ta mas cu un terminologia, berdaderamente 
e ta fundamental na Aruba - como un isla - su sobrevivencia pa 
futuro. Reduccion di dependencia internacional ta e enfoke di e 
discussion: con Aruba lo por sostene su mesun ciudadanonan 
si acaso nos no por depende di importacion? Pero tambe como 
manera di enrikese mas nos mesun economia enbes di laga 
nos divisanan (placa) flow bai bek pa exterior. 


Kico ta economia linear? Ta importa cuminda, fossil fuels 
pa energia y pa awa, y tambe ta importa materialnan di 
construccion. Na final, tur e recursonan aki ta ser uza, desecha 
y ta end up den nos landfill, por ehempel. E proceso aki ta 
cuminsa di nobo door di importa di nobo. 


Kico ta economia circular? Por pensa riba desaroya di capacidad 
local di agricultura, pa subi produccion local. Uzo extenso di 
energia renobabel manera solar y biento, no solamente pa 
energia pero tambe pa produci awa. Construccion mester por 
tuma lugar den un forma caminda por asembla un edificio por 
ehempel, y desasembla esaki den futuro pa sea haci'e mas 
grandi, of cambia e proposito di e edificio y asina acapara e 
hende y recursonan necesario. Den construccion e meta ta pa 
reduci - te casi elimina - e desperdicio di bloki, cement, palo y 
otro materialnan cu simplemente awo ta yega na un dump. 


Minister Wever ta contento cu e participacion activo, y di e 
acohida cu evento aki tabata tin. E ta forma un parti esencial 
na e forma di "Interactive Policy Making" cu e kier promove, 
y ta forma parti di un esfuerzo mas amplio pa por realisa 
cambionan legislativo necesario. Un gradicimento ta bai na tur 
participante, minister y parlamentarionan cu a atende. 


2022 

MINISTER ENDY CROES A RICIBI BISHITA 
DI REPRESENTANTENAN DI KONINKLIJKE 
NEDERLANDSE BASEBALL & SOFTBALL 


BOND (KNBSB) 


En conexion cu un bunita proyecto na caminda pa fin di aña 


Diamars atrardi den un esfera 
ameno Minister Endy Croes a 
ricibi bishita di representantenan di 
Koninklijke Nederlandse Baseball 
& Softball Bond (KNBSB). Presente 
na e ocasion ex. hugado di baseball 
profesional alabes director tecnico di 
KNBSB sr. Rick van den Hurk, y sr. 
Stefaan Eskes, director di KNBSB 
ken tabata na Aruba pa un dia. 


A probecha di nan estadia pa reuni 
cu e mandatario di deporte riba algun 
proyectonan interesante pa Aruba. 
Despues di nan bishita na Aruba 


e representantenan di KNBSB a | 


continua cu nan bishita na Curaçao 
den representacion di e ekipo 
‘Kingdom of the Netherlands’. Nan ta 
trahando riba un proyecto pa e seis 
islanan incluyendo Hulanda. Nan ta 
formando e ekipo cu ta bay World 
Classic Baseball cu ta tuma luga den 
luna di maart 2023. 


DPI 


di 70 pre selecciona lo hunga na Curacao un serie di weganan 
di amistoso. E mandatario di deporte a puntra si nan por bin 


Tambe tin e idea pa traha mas di cerca cu Aruba, Curacao y hunga 1 wega na Aruba, e representantenan a haye un bon 
tur e otro islanan den entre otro ofrece curso nan pa coach y idea y lo sondea e posibilidadnan. Na final di e reunion nan a 
curso pa umpire. Dia 1 pa 8 di november di e aña aki un grupo haci entrega di un pechi y polo shirt na Minister Endy Croes. 

DESTAHO PA E PROYECTO DI MANTENCION 
DI E EDIFICIO DI MUSEO ARCHEOLOGICO 
ARUBA (NAMA) 


Na oficina di Monumentenbureau a tuma luga destaho pa e 
proyecto di mantencion di Museo Archeologico Aruba (NAMA). 
Presente na e destaho aki tabata tey Director di NAMA, team 
di Monumentenbureau cu a prepara e proyecto di mantencion 
y ACE Firm Engineering cu ta asisti e parti di installacion. 


E contratistanan cu a participa na e destaho aki ta ALBO 
ARUBA N.V, Van Kessel Havenbouw N. V. y S & L Contractor. 
Monumentenbureau tin e tarea awo pa controla y evalua e 
documentonan pa finalmente otorga e proyecto na e contratista 
concerni. 


DESPUES DI TEMPESTAD, 
LAMA TA BIRA CALMO ATROBE. 
ESAKI TA OPORTUNIDAD PA NABEGA Y RECUPERA. 
CU BISTA RIBA E HORIZONTE INSIGUR, 

PERO CONSCIENTE CU NOS LO SURPASA ATROBE, 
TUR RETO NOS DILANTI COMO UN SOCIEDAD UNI. 
MANTENE CALMO Y UZA TUR MAL TEMPO 
COMO UN OPORTUNIDAD PA SIÑA Y INNOVA 
Y CONBIRTI E CRISIS CU NOS A PASA ADEN, 
DEN SPERANSA Y POSIBILIDAD NOBO PA NOS TUR. 

